**«Augustin»** er en svensk slagerlåt som var Sveriges bidrag i Eurovision Song Contest 1959. Melodien ble skrevet av Bo Harry Sandin, og teksten ble skrevet av Åke Gerhard. Siw Malmkvist fremførte sangen i svenske Melodifestivalen 1959, hvor den vant med stor majoritet. Brita Borg var imidlertid den artisten som fikk reise til Eurovision Song Contest 1959 i Cannes og fremføre sangen. Sveriges Radio Television hadde på forhånd valgt Borg på grunn av sin erfaring, menst Siw Malmkvist ble ansett for å være for uerfaren. Dette var Sveriges andre bidrag i konkurransen.

Bakgrunn
--------

### Melodifestivalen

«Augustin» var det åttende og siste bidraget ut i den svenske finalen, Melodifestivalen, 29. januar 1959 i Cirkus i Stockholm. Sangen ble fremført av Siw Malmkvist og vant en klar seier med 105 poeng. Sveriges Radio Television hadde på forhånd bestemt at den mer erfarne artisten Brita Borg skulle representere Sverige i den internasjonale finalen i Cannes i Frankrike. Avgjørelsen kom overraskende på Malmkvist: «Jeg sto der som et spørsmålstegn (…) Jeg synes ikke hun gjorde sangen så bra, og dessuten sang hun feil tekst», sa Malmkvist i et intervju i 2013.

### Eurovision Song Contest

«Augustin» ble fremført som andre bidrag om kvelden 11. mars 1959 etter Tysklands Alice og Ellen Kessler med «Heute Abend wollen wir tanzen geh'n» og før Sveits' Christa Williams med «Irgendwoher». Det så en stund ut som om Sverige skulle bli poengløs, men «Augustin» fikk til slutt tre stemmer fra Nederland og én fra Danmark.

Bidraget fikk totalt fire poeng og endte på en delt niendeplass sammen med Østerrike.

Parodi
------

Bohème og Gösta Westman har skrevet en parodi kalt «Tuffe Sven». Big Simon Brehm spilte den inn på singelen Karusell KFF 278.

Norsk versjon
-------------

C.C. Bøyesen har skrevet en norsk tekst. Den norske tittelen er også «Augustin». 

### Innspillinger

| År | Sangtittel | Artist | Tekstforfatter | Platetype | Platemerke og katalognummer |
| --- | --- | --- | --- | --- | --- |
| 1959 | «Augustin» | Nora Brockstedt, Willy Andresens ensemble | C.C. Bøyesen | Singel | RCA NA 1099 |
| Siw Malmkvist med Anders Burmans orkester | Metronome J 45-505 |
| Åse og Magni Wentzel med Willy Andresens orkester | Odeon ND–7348 |

### Listeplasseringer

Den norske versjonen med Nora Brockstedt tok seg inn på VG-lista våren 1959. 

| Liste (1959) | Høyesteplassering | Ukerpå listen | Debutdato |
| --- | --- | --- | --- |
| Norges flagg Norge (VG-lista) | 5 | 7 | Uke 17 1959 |

Referanser
----------

1. ↑  «Siw Malmkvist ‎– Augustin». Discogs.com. Besøkt 22. april 2018.
2. ↑  «SWEDISH NATIONAL FINAL 1959». *natfinals.50webs.com*. Besøkt 22. april 2018.
3. 1 2  «Siws schlagerresa». *Skånska Dagbladet* **(svensk)**. 9. mai 2013. Arkivert fra originalen 23. april 2018. Besøkt 22. april 2018.
4. ↑  «Augustin / Sverige 1959». *allaeurovisionsbidrag.blogspot.no* **(svensk)**. Besøkt 22. april 2018.
5. ↑  «Big Simon Brehm\* - En Brud Utan Karl / Tuffe Sven». *Discogs* **(engelsk)**. Besøkt 22. april 2018.
6. ↑  «Augustin / Fire glade lerker « Nora Brockstedt « Rockipedia». 30. november 1958. Arkivert fra originalen 22. april 2018. Besøkt 22. april 2018.
7. ↑  «Siw Malmkvist - Augustin». Besøkt 22. april 2018.
8. ↑  «Åse And Magni Wentzel - Augustin». Besøkt 22. april 2018.
9. ↑  «'Augustin' på VG-lista». Ultratop.be. 22. april 2017. Besøkt 22. april 2018.

| Utmerkelser og prestasjoner |
| --- |
|
| Forgjenger :**«Lilla stjärna» av Alice Babs**

 | **Sveriges bidrag i Eurovision Song Contest**1959 | Etterfølger :**«Alla andra får varann» av Siw Malmkvist** |